Diari Oficial de la Generalitat Valenciana


Sumari del DOGV 6371, del 07-10-2010 (2010/10612)

RESOLUCIÓ de 24 de setembre de 2010, de la Direcció General de Personal de la Conselleria d'Educació, per la qual es convoca la constitució de grups de treball en l'àmbit de gestió dependent de la Conselleria d'Educació per al curs 2010/11.
------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6371

Data del DOGV
:   07-10-2010

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/10780


Data del document
:   24-09-2010

Organisme emissor
:   Conselleria d'Educació

Tipus de document
:   Resolució

Anàlisi jurídica

 Descriptors 

:   * ajuda pública

RESOLUCIÓ de 24 de setembre de 2010, de la Direcció General de Personal de la Conselleria d'Educació, per la qual es convoca la constitució de grups de treball en l'àmbit de gestió dependent de la Conselleria d'Educació per al curs 2010/11. [2010/10196]  
La Llei Orgànica 2/2006, de 3 de maig, d'Educació, arreplega en l'article 1 com a principi de l'educació, el foment i la promoció de la investigació, l'experimentació i la innovació educativa, i en l'article 2, com a fi d'esta, que els poders públics prestaran una atenció prioritària al conjunt de factors que afavorixen la qualitat de l'ensenyança i, en especial, la qualificació i formació del professorat, el seu treball en equip, la dotació de recursos educatius, la investigació, l'experimentació i la renovació educativa.  
L'esmentada llei determina en l'article 102 que la formació permanent constituïx un dret i una obligació de tot el professorat i una responsabilitat de les administracions educatives i dels propis centres. Així mateix, en l'article 103, establix que les administracions educatives planificaran les activitats de formació del professorat, garantiran una oferta diversificada i gratuïta d'estes activitats i establiran les mesures oportunes per a afavorir-ne la participació del professorat.  
La modalitat formativa de grup de treball té com a objecte l'anàlisi, l'elaboració de materials i l'experimentació d'estos, la qual cosa suposa en els seus integrants un nivell de reflexió sobre la pràctica per a actuar en ella.   
El funcionament del grup es caracteritzarà per l'autonomia i per la qualitat del treball, de manera que els seus projectes, els materials que analitze i/o elabore i que experimente, puguen ser d'utilitat per a la comunitat educativa. L'essencial del treball haurà d'incidir a millorar els processos d'intervenció en l'aula, relacionant-los amb els fins educatius del centre.  
De conformitat amb allò que s'ha expressat en els punts anteriors, esta Direcció General resol:  
Convocar la constitució de grups de treball per al curs 2010-2011, que es regiran per les bases següents:  
Primera. Objecte  
Només tindran validesa a l'efecte de reconeixement segons l'Orde de 9 de juny de 1994 aquells grups de treball que s'acullen a esta convocatòria.  
Segona. Destinataris  
Hi podrà participar el professorat o personal especialitzat dels servicis de suport (educadors, orientadors municipals...) dels centres docents de la Comunitat Valenciana sostinguts amb fons públics.  
Tercera. Objectius  
1. Promoure el disseny, anàlisi, elaboració, experimentació i valoració de propostes didàctiques i materials curriculars.   
2. Avançar en la idea que el desenrotllament professional es produïx en gran manera per l'intercanvi reflexiu de pràctiques, coneixements i vivències.  
3. Difondre i presentar els materials i experiències del professorat i facilitar-ne la possible publicació.  
Quarta. Característiques  
- Àmplia autonomia que permet organitzar la pròpia activitat partint del treball entre iguals.   
- Treball en equip realitzat de manera col·laborativa per tots els components.  
Quinta. Requisits  
Cada professor o professora podrà participar només en un grup de treball en el mateix curs escolar, independentment del tipus de participació, atenent a les ordes de 9 i 10 de juny de 1994 (DOGV de 17 d'agost de 1994).  
Esta modalitat formativa va dirigida al professorat en actiu que treballe en centres inclosos dins de l'àmbit de gestió de la Conselleria d'Educació, i per tant no hi podran participar les persones sense centre de destí.  
El nombre de participants, inclòs el coordinador o la coordinadora, serà com a màxim de 10 persones.   
Sexta. Temporalització i horaris  
Els grups de treball realitzaran les seues activitats durant el curs acadèmic 2010-2011.  
El projecte es desenrotllarà durant un període d'almenys quatre mesos del curs acadèmic en el centre que siga indicat en la sol·licitud, sent destí d'algun dels membres del grup de treball en el curs acadèmic actual, i no podrà finalitzar abans del 15 d'abril ni començar després del 23 de desembre.   
La duració del projecte serà determinada pels seus integrants amb un màxim de 30 hores.  
El nombre mínim de sessions per mes serà de dos i estes tindran una duració mínima de 90 minuts.  
Sèptima. Sol·licituds  
El coordinador o coordinadora del grup de treball presentarà la sol·licitud en la pàgina web del Servici de Formació del Professorat, junt amb un projecte elaborat col·lectivament, conforme al model establit, i que contindrà els apartats descrits en l'annex I.  
Octava. Termini de presentació  
El termini serà des del 15 d'octubre fins al 15 de desembre.  
La sol·licitud de constitució del grup de treball ha de realitzar-se almenys 15 dies abans de la data proposada per a la primera reunió i, per a poder realitzar esta, s'haurà de tindre la notificació del fet que ha sigut aprovat.  
Novena. Criteris i procés de selecció  
Es tindran en compte els aspectes següents:   
- Repercussió en el desenrotllament professional, en l'aula i en el centre.  
- Coherència i adequació del projecte amb el pla de Formació.  
- Innovació, qualitat i/o grau d'experimentació.   
La selecció serà duta a terme per l'Equip de Formació del CEFIRE/Àrees, atenent als criteris anteriorment citats.   
No s'aprovaran sol·licituds de grups de treball que pretenguen realitzar activitats corresponents a tasques o funcions del centre legalment ordenades.  
Deu. Assessorament  
Els CEFIRE oferiran suport tècnic i assessorament per al desenrotllament del projecte.  
Es designarà un assessor/a del CEFIRE responsable del seguiment del grup de treball.  
Onze. Funcions del coordinador/coordinadora del grup de treball  
Tot equip de treball comptarà amb un coordinador/coordinadora que serà un dels participants i exercirà les funcions següents:   
- Informar el director/directora del centre d'on es realitzaran les sessions de la constitució del grup.  
- Mantindre comunicació amb el CEFIRE.  
- Presentar en els terminis establits la documentació pertinent i els materials generats.  
- Reflectir l'evolució del projecte, a través de la plataforma web proporcionada a este efecte, per a facilitar el suport d'este i afavorir la comunicació amb el CEFIRE.  
- Organitzar el treball i moderar les sessions.  
- Registrar els fulls d'assistència en cada sessió (fitxa individual, fulls de firmes, diari de sessions, etc.), així com l'acta final i la memòria.  
Dotze. Finalització  
En finalitzar l'activitat haurà de presentar-se a l'assessor/a de referència la memòria final elaborada d'acord amb el següent guió orientatiu:   
1. Breu informe on es contraste el projecte inicial amb el treball desenrotllat.  
2. Actes de les reunions (lloc, data i contingut).  
3. Materials analitzats, elaborats i experimentats. En el cas de materials digitals, estos s'entregaran preferiblement en formats que permeten exportar els materials a repositors de recursos com poden ser els generats amb exe-learning.  
Tretze. Avaluació  
L'assessor/a elaborarà un informe que, junt amb la memòria i els materials elaborats, serà remés a la comissió d'avaluació.   
L'avaluació final valorarà, com a mínim, el grau de consecució dels objectius, l'adequació dels materials elaborats, el compliment del calendari, el grau d'implicació dels participants i l'aportació del procés formatiu a la pràctica docent.  
Catorze. Propietat intel·lectual  
Els autors o autores dels materials elaborats pels grups de treball seleccionats es comprometran per escrit a cedir gratuïtament a la Generalitat els drets de reproducció (còpia), distribució, comunicació pública (difusió, incloent Internet) i transformació (modificació de l'obra incloent les traduccions) d'estes per al seu exercici en l'àmbit territorial de l'Estat espanyol, per una sola vegada en règim d'exclusivitat, i pel període de dos anys. No obstant això, la Generalitat podrà autoritzar la publicació dels dits treballs seleccionats per compte dels autors o autores o un tercer. Així mateix, els autors o les autores es comprometen a elaborar, a petició de la Direcció General de Personal, les modificacions necessàries perquè es puguen publicar totalment o parcialment en el format que la dita direcció general considere més adequat.  
El document de cessió s'ajustarà al model que existix en la web del Servici de Formació del Professorat i haurà de ser presentat en el termini de 15 dies a comptar des de l'endemà de l'aprovació de la constitució del grup de treball. L'incompliment d'esta obligació donarà lloc a deixar sense efecte la dita aprovació.  
La Conselleria d'Educació es reserva el dret a la reproducció total o parcial dels treballs seleccionats.  
La reserva dels drets de publicació no implica compromís d'edició per a la Conselleria d'Educació.  
Quinze. Recursos  
Contra la present resolució que, d'acord amb el que preceptua l'article 109 de la Llei 30/1992, de 26 de novembre, en la seua redacció donada per Llei 4/1999, de 13 de gener, en relació amb la disposició final segona de la Llei 5/1983, de 30 de desembre, del Consell, modificada per Llei 12/2007, de 20 de març, de la Generalitat, i la disposició addicional quinzena de la Llei 6/1997, de 14 d'abril, posa fi a la via administrativa, podrà interposar-se amb caràcter potestatiu recurs de reposició davant de la Direcció General de Personal, en el termini d'un mes comptat des de l'endemà de la seua publicació, o interposar directament recurs contenciós administratiu davant del Jutjat Contenciós Administratiu de València, en el termini de dos mesos comptats a partir de l'endemà de la seua publicació.  
València, 24 de setembre de 2010.- El director general de Personal: David Barelles Adsuara.  
ANNEX I  
Guió de Projecte de Grup de Treball  
1. Títol del projecte  
2. Justificació del projecte  
- En este apartat s'ha d'exposar la necessitat educativa que justifica l'acció formativa que l'equip es proposa afrontar i el resultat que s'espera obtindre.  
3. Objectius a què respon el projecte  
- Enunciar els objectius formatius tenint en compte els resultats esperats després de la seua aplicació en l'aula o en el centre.  
4. Continguts objecte del treball  
- S'explicaran els continguts que es desenrotllaran en les sessions de formació i els temes que s'abordaran en les reunions de grup.  
5. Metodologia de treball.  
6. Temporalització.  
- Duració del projecte.   
- Seqüenciació de continguts.   
- Temporalització de les reunions.   
- Distribució de les fases del projecte (formació externa, elaboració de materials, aplicació, avaluació, etc).  
7. Documents, materials i recursos educatius que s'elaboraran.  
8. Avaluació:  
1. Què avaluar:  
1. Consecució d'objectius.  
2. Procés seguit.  
3. Compromís dels participants.  
4. Funcionament.  
2. Com avaluar:  
- Instruments (enquesta, formularis, documents, actes, etc.)  
3. Quan avaluar:   
- Freqüència de revisió del procés i objectius aconseguits.